**ผลของการส่งเสริมสุขภาพเพื่อเพิ่มคุณภาพชีวิตผู้ป่วยเอดส์รายใหม่ที่เข้ารับการรักษาในช่วงปีแรก: การศึกษานำร่อง**

ดาริกา ศิริสุทธา พยาบาลวิชาชีพชำนาญการ

การดูแลรักษาระยะ 1 ปีแรกของผู้ป่วยเอดส์รายใหม่ มีความสำคัญอย่างยิ่งต่อการลดอัตราตายจากโรคเอดส์ การฟื้นฟูสุขภาพทั้งร่างกายและจิตใจของผู้ป่วยเอดส์ รวมถึงพฤติกรรมสุขภาพและการป้องกันการแพร่กระจายเชื้อเอชไอวีในระยะยาว เพื่อสนับสนุนให้ผู้ป่วยสามารถผ่านพ้นช่วงเวลาสำคัญนี้ได้ จึงมีการพัฒนารูปแบบการส่งเสริมสุขภาพผู้ป่วยเอดส์วัยผู้ใหญ่รายใหม่เพื่อเพิ่มคุณภาพชีวิตผู้ป่วยเอดส์ที่รับการรักษาระยะ 1 ปีแรกในบริบทของโรงพยาบาลชุมชน โดยใช้ Health-Promoting Model: HPM เป็นกรอบสร้างโปรแกรมส่งเสริมสุขภาพซึ่งเน้นการส่งเสริมพฤติกรรมสุขภาพในชีวิตประจำวัน (Life style Health-Promoting Behaviors) ของผู้ป่วยเอดส์ ทั้งขณะรับการรักษาในโรงพยาบาลและเมื่อกลับบ้าน การวิจัยนี้เป็นการวิจัยกึ่งทดลองแบบกลุ่มเดียววัดก่อน-หลัง มีวัตถึประสงค์เพื่อศึกษาผลของโปรแกรมส่งเสริมสุขภาพเพื่อเพิ่มคุณภาพชีวิตผู้ป่วยเอดส์รายใหม่ระยะหนึ่งปีแรก ซึ่งประกอบด้วยการให้คำปรึกษาและสนับสนุน Self-efficacy แนวทางส่งเสริมโภชนาการ การส่งเสริมเคลื่อนไหวและออกกำลังกาย รวมถึงการส่งเสริมด้านความสัมพันธ์ระหว่างบุคคล ในการดูแลกลุ่มผู้ป่วยเอดส์รายใหม่ที่เข้าสู่กระบวนการรักษาด้วยยาต้านไวรัสเอชไอวีในปี 2559-2561 จำนวน 6 ราย เป็นเวลา 1 ปี ติดตามผลลัพธ์สภาวะสุขภาพของผู้ป่วย ทุก 1 เดือน ใน 6 เดือนแรก ทุก 3 เดือน ใน 6 เดือนหลัง โดยใช้ แบบประเมินสภาวะสุขภาพผู้ติดเชื้อเอชไอวี/ผู้ป่วยเอดส์ และแบบประเมินคุณภาพชีวิตขององค์การอนามัยโลกชุดย่อ ฉบับภาษาไทย (WHOQOL - BREF – THAI) วิเคราะห์ข้อมูลด้วยสถิติเชิงพรรณา ความถี่ ร้อยละ ค่าเฉลี่ย และสถิติไม่อิงพารามิเตอร์ Wilcoxon Signed Rank Test

ผลการศึกษา: 1) รูปแบบการส่งเสริมสุขภาพผู้ป่วยเอดส์รายใหม่ทำให้ผู้ป่วยมีสุขภาพร่างกายแข็งแรงขึ้นอย่างมีนัยสำคัญทางสถิติ ที่ระดับ 0.05 มีน้ำหนักเพิ่มขึ้นตั้งแต่เดือนที่ 3 คิดเป็นร้อยละ 50 และน้ำหนักเพิ่มขึ้น(อย่างน้อยร้อยละ 10 ของน้ำหนักแรกเริ่ม)ในเดือนที่ 12 ร้อยละ 66.66 ปลอดภัยจากภาวะคุกคามของโรคติดเชื้อฉวยโอกาส (Opportunistic Infection: OI) ร้อยละ 83.33 2) ผู้ป่วยทั้งหมดมีค่าคะแนนเฉลี่ยคุณภาพชีวิตเดือนที่ 12 อยู่ในระดับปานกลาง และดีขึ้นอย่างมีนัยสำคัญทางสถิติที่ระดับ 0.05 เมื่อเปรียบเทียบกับก่อนรับการดูแล ข้อเสนอแนะ 1) รูปแบบการส่งเสริมสุขภาพผู้ป่วยเอดส์รายใหม่ ระยะ 1 ปีแรก ควรใช้โดยพยาบาลคลินิกเอดส์ซึ่งมีความรู้ความเข้าใจเกี่ยวกับโรคเอดส์และสภาวะเจ็บป่วยระยะเอดส์ 2)การส่งเสริมสุขภาพเพื่อเพิ่มคุณภาพชีวิตผู้ป่วยเอดส์รายใหม่ระยะหนึ่งปีแรก จำเป็นต้องใช้รูปแบบการดูแลเฉพาะ บนพื้นฐานความเข้าใจการดำเนินโรคเอดส์ และการปรับเปลี่ยนพฤติกรรมสุขภาพที่สอดคล้องกับวิถีชีวิตแท้จริงของผู้ป่วย ช่วยให้ผู้ป่วยกลับมามีสุขภาพแข็งแรงขึ้น มีคุณภาพชีวิตดีขึ้น 3) ควรมีการศึกษาผลของรูปแบบการดูแลนี้แยกเฉพาะในผู้ป่วยเอดส์ที่รักษาวัณโรคร่วม

**คำสำคัญ (Key words) :** โปรแกรมส่งเสริมสุขภาพ /คุณภาพชีวิตผุ้ป่วยเอดส์/ผู้ป่วยเอดส์รายใหม่

**หน่วยงาน:** คลินิกส่งเสริมสุขภาพพิเศษ(ยาต้านไวรัสฯ)โรงพยาบาลท่าคันโท

อำเภอท่าคันโท จังหวัดกาฬสินธุ์